Szám:32-13/2016/T

**Jegyzőkönyv**

**Készült**: A Térségfejlesztési Bizottság 2016. szeptember 22-én, a Megyeháza Zrínyi Miklós tanácskozó termében tartott üléséről

**Jelen vannak**: a mellékelt jelenléti ív szerint

**Fodor Márk:** Tekintettel arra, hogy az ülést megelőző együttes ülés elején a Térségfejlesztési Bizottság a napirend elfogadásakor döntött már arról, hogy a külön tárgyalandó témák közül az előadó távolléte miatt a „Tájékoztató a Zala Megyei Vidékfejlesztési Műhely működéséről” című napirendi pontot leveszi a napirendről, így most csak a bizottság 2016. II. félévi munkaterve kerül megtárgyalásra.

**A Térségfejlesztési Bizottság 2016. II. félévi munkaterve**

**Fodor Márk:** Elmondja, hogy Szabó Péter külső bizottsági tag részéről érkezett egy írásos javaslat, melyben kéri, hogy a 2016. november 23-i ülésen kerüljön megtárgyalásra „A Zala megyei mezőgazdasági középfokú képzés helyzetének áttekintése” című napirendi pont. A javaslatot az ülés elején minden bizottsági tag kézhez kapta. Felkéri Szabó Pétert, hogy röviden ismertesse javaslatának hátterét és hogy kit javasolna előterjesztőnek a témához.

**Szabó Péter**: Fontosnak tartja a téma felvetését, mert Zala megyében néhány éve teljesen megszűnt a középfokú képzés mezőgazdasági területen. Előterjesztőnek a Zala Megyei Kormányhivatal Oktatási Osztályát javasolja felkérni.

**Fodor Márk**: Kérdezi, hogy van-e esetleg valamilyen előzetes tárgyalás folyamatban ezzel kapcsolatban részükről.

**Szabó Péter**: Nem volt előzetes egyeztetés ezzel kapcsolatban.

**Fodor Márk**: Kérdezi, hogy van-e valakinek észrevétele a felvetéssel kapcsolatban.

**Bene Csaba**: Elmondja, hogy a Kamarák évente felmérik az egyes szakmák iránti igényeket, de az utóbbi években már nem is találkozott ilyen irányú középfokú képzési igénnyel. Keszthelyen jelenleg is folyik szakképzés mezőgazdasági szakirányban, középfokú képzésre pedig lehetőség van két szomszédos megyében: Somogyban és Vas megyében is, így véleménye szerint most nem időszerű ezzel a témával foglalkozni.

**Szabó Péter**: Ő fontosnak tarja, hogy ha valaki az általános iskola után mezőgazdasági jellegű középfokú képzésre menne, akkor annak ne más megyében kelljen ezt megtennie. Orvosolni kellene ezt a problémát.

**Bene Csaba**: Egy adott szak elindításához elegendő igénynek kell felmerülnie, 1-2 fő számára nem lehet elindítani a szakképzést. Felnőttképzés keretében jelenleg is lehet mezőgazdasági szakmákat tanulni.

**Fodor Márk**: Még nem látja világosan, hogy a Kormányhivatal milyen előterjesztést tudna készíteni ezzel a témával kapcsolatosan.

**Szabó Péter**: Felveti, hogy esetleg a kamarát is be lehetne vonni a munkába.

**Fodor Márk**: Javasolja jobban megvizsgálni ezt a kérést és inkább a következő félévben napirendre tűzni a témát. A probléma szerinte az, hogy a falvakban van 1-2 nagygazda, s nekik csak szezonálisan lenne szükségük plusz munkaerőre.

**Pálinkás Róbert:** Véleménye szerint elsőként a megyei Agrárkamarával kellene felvenni a kapcsolatot, hogy meglássuk szerintük van-e igény a középfokú mezőgazdasági képzésre Zalában. Nagyon sok agrármérnök van Zalában és ők kitöltik az esetlegesen keletkező űrt a szakképzett munkaerő igény terén, egyébként pedig az OKJ-s képzések elegendőek a jelenlegi igényekhez.

**Fodor Márk**: Szerinte az igény feltérképezésére lenne szükség.

**Strázsai Zoltán**: Júniusban volt már hasonló felvetése Péternek, ezért is gondolja, hogy nem szerencsés, hogy a Vidékfejlesztési Műhely működéséről szóló tájékoztató most elmarad, mert ő részt vesz ennek munkájában és ott vannak olyan előadók, akik révén speciális forrásokból tájékozódhatnak a résztvevők. Javasolja, hogy ők is vegyenek részt ezeken a műhelytalálkozókon. Egyébként termelői oldalról lenne igény munkáskézre a mezőgazdaságban, de saját tapasztalatból mondja, hogy nincs munkás. Nincs igény a képzésre sem.

**Völgyi Zoltán**: Szerinte nagyobb szükség lenne az iskolai rendszerű képzésre, mint a gyorstalpaló tanfolyamokat elvégzettekre, akik sokszor csak pályázati forrásokat akarnak megszerezni az ilyen képzések révén. Fontos, hogy aki fiatal korában kerül be ide, az egészen másként áll a mezőgazdasághoz.

**Szabó Péter**: Visszavonja a javaslatot.

**Fodor Márk**: Szavazásra teszi fel az eredeti munkaterv javaslatot azzal, hogy a novemberi ülésen kerül megtárgyalásra a most elhalasztott „Tájékoztató a Zala Megyei Vidékfejlesztési Műhely működéséről” című előterjesztés.

A bizottság az alábbi határozatot hozza:

**35/2016. (IX.22.) TB számú határozat**

A Térségfejlesztési Bizottság egyhangúlag elfogadja 2016. II. félévi munkatervét az előterjesztés szerinti tartalommal.

**Fodor Márk**: Megköszöni a a részvételt és az ülést bezárja.

k.m.f.

 Fodor Márk

a Térségfejlesztési Bizottság elnöke

 Dr. Fekete Zoltán

a Térségfejlesztési Bizottság alelnöke